Temeljem članka 17.stavak 1. Zakona o sustavu civilne zaštite („ Narodne novine“ br.82/15, 118/18, 31/20 i 20/21) te članka 34. Statuta Grada Skradina ( „ Službeni vjesnik Šibensko – kninske županije“ br. 3/21) Gradsko vijeće Grada Skradina na 5. sjednici održanoj 22. prosinca 2021. donosi

**ANALIZU STANJA**

**SUSTAVA CIVILNE ZAŠTITE**

**GRADA SKRADINA**

**ZA 2021. GODINU**

Civilna zaštita je sustav organiziranja sudionika, operativnih snaga i građana za ostvarivanje zaštite i spašavanja ljudi, životinja, materijalnih i kulturnih dobara i okoliša u velikim nesrećama i katastrofama i otklanjanja posljedica terorizma i ratnih događanja.

Civilna zaštita je od javnog interesa za Republiku Hrvatsku i sigurnost Republike Hrvatske.

Grad Skradin dužan je organizirati poslove iz svog samoupravnog djelokruga koji se odnose na planiranje, razvoj, učinkovito funkcioniranje i financiranje sustava civilne zaštite.

Člankom 17.stavak 1. Zakona o sustavu civilne zaštite ( NN br. 82/15, 118/18, 31/20 i 20/21) definirano je da predstavničko tijelo, na prijedlog izvršnog tijela jedinica lokalne samouprave razmatra i usvaja godišnju analizu stanja i godišnji plan razvoja s financijskim učincima za trogodišnje razdoblje te smjernice za organizaciju i razvoj sustava koje se razmatraju i usvajaju svake četiri godine.

Sustav civilne zaštite Grada Skradina organiziran je i provodi se sukladno odredbama Zakona o sustavu civilne zaštite ( NN br. 82/15, 118/18, 31/20 i 20/21), Zakona o zaštiti od požara ( NN br. 92/10), Zakona o vatrogastvu ( NN br. 125/19), Zakona o ublažavanju i uklanjanju posljedica prirodnih nepogoda (NN br. 16/19) i propisima donesenim na temelju navedenih zakona.

Grad Skradin ima usvojene slijedeće važeće akte iz područja sustava civilne zaštite:

* Procjenu rizika od velikih nesreća za Grad Skradin
* Plan djelovanja civilne zaštite Grada Skradina
* Plan djelovanja u području prirodnih nepogoda
* Procjenu ugroženosti od požara i tehnološke eksplozije na području Grada Skradina
* Plan zaštite od požara Grada Skradina
* Odluku o osnivanju Stožera civilne zaštite Grada Skradina
* Plan pozivanja Stožera civilne zaštite Grada Skradina
* Odluku o osnivanju postrojbe civilne zaštite Grada Skradina
* Odluku o određivanju pravnih osoba od interesa za sustav civilne zaštite Grada
* Skradina

- Odluka o imenovanju povjerenika civilne zaštite i njihovih zamjenika za područje

Grada Skradina

STANJE PO VAŽNIJIM SASTAVNICAMA SUSTAVA CIVILNE ZAŠTITE GRADA SKRADINA

# STOŽER CIVILNE ZAŠTITE

Temeljem članka 24. stavak 1. Zakona o sustavu civilne zaštite („Narodne novine“ br. 82/15, 118/18, 31/20 i 20/21), članka 6. Pravilnika o sastavu stožera, načinu rada te uvjetima za imenovanje načelnika, zamjenika načelnika i članova stožera civilne zaštite ( “ Narodne novine” br.126/19 i 17/20), Gradonačelnik Grada Skradina donio je 19. srpnja 2021. Odluku o osnivanju Stožera civilne zaštite Grada Skradina i imenovanju načelnika, zamjenika načelnika i članova stožera.

Stožer civilne zaštite je stručno , operativno i koordinativno tijelo za provođenje mjera i aktivnosti civilne zaštite u velikim nesrećama i katastrofama.

Stožer civilne zaštite Grada Skradina ima 9 članova a načelnik mu je dozapovjednik DVD-a Skradin Mario Gulin.

**VATROGASTVO**

Na području Grada Skradina ustrojena su 2 dobrovoljna vatrogasna društva ( DVD Skradin i DVD Dubravice) sa 22 operativna člana u Skradinu i 20 u Dubravicama ( 1 profesionalni vatrogasac u DVD Dubravice i 1 profesionalni vatrogasac u DVD Skradin), uz 7 vatrogasnih vozila ( dvije autocisterne, jedno navalno vozilo, četiri šumska vozila,) i dva vatrogasna broda, a na raspolaganju je i Javna vatrogasna postrojba Šibenik koju Grad Skradin sufinancira iz vlastitih proračunskih sredstava te protupožarne postrojbe i tehnička sredstva (kanaderi i helikopteri) Hrvatske vojske.

Organizacija sustava zaštite od požara za vrijeme ljetne turističke sezone u Šibensko-kninskoj županiji, tako i Gradu Skradinu temelji se na Planu operativne provedbe programa aktivnosti Vlade RH u provedbi posebnih mjera zaštite od požara s tim da se Program svake godine nadograđuje. Operativno djelovanje vatrogasnih postrojbi definirano je županijskim operativnim planovima gašenja i spašavanja, te Planom zaštite od požara Grada Skradina. U motrenju i preventivnim ophodnjama sudjelovali su operativni članovi DVD-a.

Period ljetne protupožarne sezona 2021. g. protekao je relativno mirno, bez većih požara otvorenog prostora. Karakteristika pojave požara je njihova učestalost izvan same ljetne sezone ( zimsko-proljetni period) najčešće uslijed nepažnje prilikom spaljivanja drvne mase u poljoprivredi odnosno čišćenja korova.

Sukladno Zakonu o vatrogastvu, pokrenut je postupak osnivanja Vatrogasne zajednica Grada Skradina, u svrhu kojeg su održana 2 koordinacijska sastanka gradske uprave, predstavnika DVD-a i Vatrogasne zajednica Šibensko-kninske županije. Osnivanje Vatrogasne zajednica Grada Skradina je u završnoj fazi i ista bi trebala biti osnovana do konca 2021. ili na samom početku 2022. Godine.

**POSTROJBA CIVILNE ZAŠTITE**

Veličina postrojbe civilne zaštite kao i njena opremljenost i ustroj definirana je u” Procjeni rizika od velikih nesreća za Grad Skradin” koju je Gradsko vijeće Grada Skradina donijelo na 20. sjednici od 17. travnja 2020.

Utvrđeno je da je potrebno ustrojiti postrojbu CZ - tim opće namjene, veličine 20 obveznika

( 2 pripadnika upravljačke skupine i dvije operativne skupine sa po 9 pripadnika) te imenovati 5 povjerenika CZ i 8 zamjenika.

Gradsko vijeće Grada Skradina na svojoj 22. sjednici održanoj 18. kolovoza 2020. donijelo je Odluku o osnivanju postrojbe civilne zaštite Grada Skradina.

Gradonačelnik Grada Skradina je , nakon prethodnih konzultacija i vodeći računa o teritorijalnoj zastupljenosti, 27. listopada 2021, donio Odluku o imenovanju povjerenika civilne zaštite i njihovih zamjenika za područje Grada Skradina.

Popunjavanje postrojbe civilne zaštite je u tijeku.

**KOMUNALNO PODUZEĆE RIVINA JARUGA, HEP, ŠUMARIJA, VODOVOD I ODVODNJA, ŽUC, CRVENI KRIŽ , O.Š.SKRADIN, ZDRAVSTVENA AMBULANTA OPĆE MEDICINE I STOMATOLOGIJE I DRUGE ORGANIZACIJE**

Sve nabrojene pravne osobe u okviru redovitih poslova i svojih nadležnosti obavljaju i poslove civilne zaštite.

* Komunalno poduzeće Rivina Jaruga d.o.o. i O.Š.Skradin, Odlukom o određivanju pravnih osoba od interesa za sustav civilne zaštite Grada Skradina, su proglašene pravnim osobama od interesa za sustav civilne zaštite.

**UDRUGE I KLUBOVI U SUSTAVU CIVILNE ZAŠTITE**

Na području Grada Skradina djeluje lovačko društvo “ Skradin” čiji članovi zbog iznimnog poznavanja terena u slučaju potrebe mogu sudjelovati u pretraživanju.

Grad Skradin je s Hrvatskom gorskom službom spašavanja- stanica Šibenik potpisao ugovor o sufinanciranju rada te službe, u slučaju potrebe za intervencijom na području grada Skradina.

KLASA: 810-01/21-01/1

URBROJ: 2182/03-02-21-1

Skradin, 22. prosinca 2021.

GRADSKO VIJEĆE

GRADA SKRADINA

PREDSJEDNICA

Nadija Zorica, v.r.